Úvahy o svätosti (2)

Exhortácia pápeža Františka je rozdelená do piatich kapitol. *Prvá* hovorí o tom ako sme všetci povolaní k svätosti a ako svätosť môže byť skrytá vo všednom a nenápadnom živote. *Druhá kapitola* opisuje dve nebezpečenstvá, ktoré ohrozujú svätosť kresťanov. Tomu prvému podliehajú tí, ktorí posudzujú všetkých podľa toho, či dokážu pochopiť veľké a zložité učenia – pri tom však často ani prstom nepohnú v konkrétnej službe blížnemu. Toto sú gnostici, učení kresťania, ktorí si myslia, že ich spasí to, čo poznajú. Druhému veľkému nebezpečenstvu podliehajú tí, ktorí sa vo svojom kresťanskom úsilí spoliehajú sami na seba. Hoci navonok hovoria o Božej milosti, o Božej pomoci, ale v podstate sa spoliehajú len na vlastné sily a cítia sa nadradení nad druhými, pretože sa riadia určitými normami alebo pretože sú neochvejne verní istému katolíckemu štýlu z minulosti. Neznášajú, keď iní nevedia plniť príkazy tak ako oni a za to ich aj odsudzujú. Zabúdajú na to, že milosť neurobí všetkých hneď super-ľuďmi. Z takýchto kresťanov sa stávajú egocentrickí ľudia, ktorí si vytvárajú elitné samoľúbe skupiny. Tento druh nebezpečenstva sa nazýva pelagianizmus (mních Pelágius, ktorý žil na prelome štvrtého a piateho storočia, ako veľký muž sebazapierania a zriekania sa bojoval proti laxnosti kresťanov, no na druhej strane vytvoril falošné tézy o tom, že človek svojou vlastnou vôľou je schopný zvoliť si dobro a uskutočňovať ho aj bez Božej milosti). Svätosť však stojí na prvenstve Božej milosti, na láske, na pokore a na trpezlivosti. Svätosť nie je múdrosť a ani hrdinsky dosiahnutá bezchybnosť a dokonalosť. **O svätosti nás učí predovšetkým Kristus v evanjeliu. Podľa pápeža Františka najvýraznejšou cestou evanjeliovej svätosti sú Ježišove blahoslavenstvá, ktoré stručne medituje *v tretej kapitole tejto exhortácie*. Tejto téme sa budeme ako spoločenstvo do hĺbky venovať na duchovných cvičeniach v roku 2019. Podnety pre našu meditáciu si však vezmeme *zo štvrtej a piatej kapitoly* tejto exhortácie. V tej štvrtej svätý otec v nej ponúka pohľad na charakteristiky svätosti vhodnej pre súčasný svet a napokon v tej piatej objasňuje termín a dôležitosť kresťanskej bdelosti a ostražitosti. Boj o svätosť, pokiaľ žijeme, nikdy nie je vyhratý, preto bdelosť a ostražitosť zostávajú pre kresťana vždy niečím dôležitým.**

**5 charakteristík kresťanskej svätosti pre dnešný svet.**

1. Súčasný svet a kultúra okolo nás je charakterizovaná podľa Františka nasledovne: nachádzame v nich často *nervóznu a násilnú úzkosť, ktorá nás rozdrobuje a oslabuje; negativitu a smútok; pohodlnú, konzumistickú a egoistická lenivosť; individualizmus a mnohé formy falošnej duchovnosti bez stretnutia s Bohom* (111). Preto je dôležité:

* zostať **sústredení a pevní v Bohu**, ktorý miluje a pomáha. Vďaka tejto vnútornej pevnosti je možné zniesť, vydržať protivenstvá, životné rozkolísania, tiež agresie druhých, ich nevernosti a chyby (112)
* prekonávať malomyseľného, smutného, zatrpknutého, melancholického ducha, alebo nízky profil bez energie. **Svätý je schopný žiť s radosťou a zmyslom pre humor**. Bez straty realizmu **osvecuje druhých pozitívnym duchom**, plným nádeje. Byť kresťanmi je „radosť v Duchu Svätom“ (Rim 14, 17) (122)
* preukazovať sa odvahou evanjelizovať tento svet. Sám Ježiš nás s pokojom a neochvejnosťou ubezpečuje: „Nebojte sa!“ (Mk 6, 50) „Ja som s vami po všetky dni až do skončenia sveta“ (Mt 28, 20). (129)
* prežívať úsilie o **svätosť nie len ako individuálnu snahu**, ale ako spoločnú cestu s bratmi a sestrami. *Posväcovanie je spoločné napredovanie: vždy dvaja a dvaja. Tak sa to odzrkadľuje v niektorých svätých spoločenstvách. Pri rozličných príležitostiach Cirkev svätorečila celé spoločenstvá, ktoré hrdinsky žili evanjelium alebo ponúkli Bohu život všetkých svojich členov... Takisto sú mnohé sväté manželské páry, v ktorých každý bol Kristovým nástrojom na posvätenie svojho manželského partnera. Žiť alebo pracovať s druhými je bezpochyby cestou duchovného rastu. Svätý Ján z Kríža hovorieval svojmu učeníkovi: žiješ s druhými, „aby ťa formovali a cvičili v čnosti“.* (141)
* aby sme boli *ľuďmi s modliacim sa duchom, ktorí potrebujú komunikovať s Bohom. Neverím vo svätosť bez modlitby, aj keď nemusí ísť nevyhnutne o dlhé chvíle alebo intenzívne pocity*. (147)

Tieto veľmi hutné tézy, ktoré nachádzame vo Františkovej exhortácii, sú ako stvorené na našu konfrontáciu sa s nimi. Myslím, že ich netreba veľmi komentovať, treba sa s nimi naozaj konfrontovať.

2. Pri svojom povzbudení k prežívaniu svätosti v spoločenstve, pápež František prináša jednu veľmi milú vsuvku o maličkostiach, detailoch. (143-145) *Spoločný život, či už v rodine, vo farnosti, v rehoľnom spoločenstve alebo akomkoľvek inom, je tvorený mnohými malými každodennými detailmi. To sa dialo vo svätom spoločenstve tvorenom Ježišom, Máriou a Jozefom,* ... všimnime si ako nás Ježiš v evanjeliu pozýva venovať pozornosť detailom:

*Malý detail, že sa minulo víno na slávnosti.*

*Malý detail, že chýbala jedna ovca.*

*Malý detail, že vdova darovala svoje dve mince.*

*Malý detail, že treba zásobu oleja do lámp, keď sa ženích zdrží.*

*Malý detail, že žiada svojich učeníkov, aby zistili, koľko majú chlebov.*

*Malý detail, že mal pripravené ohnisko a rybu na rošte, keď čakal svojich učeníkov na úsvite.*

*Spoločenstvo, ktoré uchováva malé detaily lásky, v ktorom sa jeho členovia starajú jeden o druhého a vytvárajú otvorený a evanjelizačný priestor, je miestom prítomnosti Vzkrieseného, ktorý ho posväcuje podľa plánu Otca*.

Aj toto nás presviedča o tej starej pravde, že svätosť nespočíva vo veľkých a slávnych činoch. Sväté spoločenstvo sa rodí z malých pozorností a z pozornosti na maličkosti. Je to krásna svätosť, ktorú by sme si určite všetci tak veľmi želali. Na druhej strane však vieme, že práve tisíc takých maličkostí vyžaduje veľké hrdinstvo.

3. Nech nás tieto podnety z exhortácie pápeža Františka povzbudia prehodnotiť si cestu našej svätosti – či náhodou nekráčame vedľa alebo či našej snahe o svätosť nechýba niečo podstatné. Môžeme to urobiť aj v duchu Ježišovho podobenstva o človekovi, ktorý staval vežu. Ježiš tam poukazuje na to, že niekto skôr než začne stavať, mal by si spočítať, či na to má. My by sme si dovolili toto podobenstvo trochu pozmeniť doplniť. Predstavme si človeka, ktorý sa rozhodol stavať vežu (svätosti), má na to, ale musí tiež tak trochu dbať na nákup materiálu, aby tá veža bola dobre a kvalitne postavená.

5 charakteristík svätosti, s ktorými sa máme konfrontovať, je akoby 5 dôležitých materiálov na stavbu veže. Skúsme si ich preveriť týmito otázkami:

*Ak si sa uspokojil so svojou nervozitou a so svojím nepokojom a chceš byť svätý – niečo dôležité ti chýba.*

*Ak si sa uspokojil so svojím pesimizmom a zamračenou tvárou a chceš byť svätý – niečo dôležité ti chýba.*

*Ak si ustráchaný a nemodlíš sa o odvahu a chceš byť svätý - niečo dôležité ti chýba.*

*Ak sa strániš ľudí a bojíš sa spoločenstva a chceš byť svätý – niečo dôležité ti chýba.*

*Ak si myslíš, že sa dá byť svätým bez modlitby – niečo dôležité ti chýba.*

ak ti chýba čo len jeden z týchto materiálov

RISKUJEŠ,

ŽE TI CELÁ STAVBA TVOJEJ SVÄTOSTI MÔŽE PADNÚŤ NA HLAVU